ዝብሃሃለሉ ዕድላት ብሙሉኦም ኣጸልሚቱ ተስፋታቱን ሓጎሱን ስለ ዝመንዝዖ፡ ይፍንፍኖ ከኣ። ድሕሪ 20 ዓመታት መራሕቲ ክልቲአን ሃገራት ዕርቀ ሰላም ከውርዱ ምዃኖም ወረ ምስ ተሰምዐ፣ ቀጺሉ'ውን ብቴሌፎን ምርኻብ ምስ ተጀመረን ታሪኻዊ በረራ መገዲ ኣየር ኢትዮጵያ ክግበር ምዃኑ ምስ ተነግረን ድማ፡ ልዕሊኡ ብሓጎስ ዝዘለለን ካብ ሞት ዝተንሰአን ክህሉ ኣይኽእልን። ስለ ዝኾነ፡ ቅድሚ ክልተ ዓመት ዝመጽኡ ምዕባለታት ሰላም ኢትዮ-ኤርትራ ኣብ ህይወት ኣዲስኣለም ሓድጉን ስድራቤቱን ፍሉይ ትርጉም ኣለዎም። በቶም ናይ ጸልማት ዓመታት ዳርጋ ሓመድ ልሒሱ ዝተንስአ ኣቦ ሰለስተ ቖልዑት ኣዲስኣለም ሓድጉ፡ ኣብዚ ሓድሽ ዓመት ድሕሪ ክልተ ዓመት ንዝህልዎ ጦብላሕታ ሓድሽ ምዕራፍ ህዝብታት ኢትዮጵያን ኤርትራን ዘአንፈተ ስምምዕ ሰላም ክልቲአን ሃገራት ከውገዐና ተመሊስና ረኺብናዮ ኣለና። 18 ሓምለ 2018 ዓ.ም [ኣቆጻጸራ ኤውሮጳ] ዓበይቲ መራኸቢ ብዙሃን ዓለም ዝቀባበልኦ ዝነበራ ዛንታ ንኣስታት 20 ዓመታት ብዓይነ ስጋ ከይተርኣኣየ ዝጸንሐ ስድራ፡ ዛንታ ጋዜጠኛ ኣዲስኣለም ሓድጉ እዩ። ከምቲ ኣብዚ ጽሑፍ ዝርኣዩ ክልተ ስእሊታት፡ ኣባላት ስድራት ኣዲስኣለም ሓድጉ ኣብ መዓርፎ ነፈርቲ ኣስመራ ቅድሚ ምርኻቦምን ምስ ተራኸቡን ዝነበረ ንልብኻ ዝትንክፍ ስምዒታት ሒዘን፡ እቲ ንክልተ ዓሰርተ ዓመታት ዝተፈጥረ ምዕጻው ዶባትን ምብታኽ ርክባትን እተን ሃገራት ዘሕደሮ ስድራቤታዊ በሰላ ብምዝንታው፤ ነቲ ዝመጽእ ተስፋ የጉልሓ ነይረን። ኣዲስኣለም፡ ኣብ ሞንጎ ክልቲአን ሃገራት ድሕሪ ዝተበጽሐ ወግዓዊ ዕርቀ ሰላም ድሕሪ 10 መዓልቲ ምስ ደቁን በዓልቲ ቤቱን ተራኺቡ ን15 መዓልቲ ዝኸውን ኣብ ኤርትራ ጸኒሑ'ዩ። ቅድሚ'ዚ ሓድሽ ምዕራፍ ክልቲአን ሃገራት ምምጽኡ ሃለዋት ደቁ ዘይፈልጥን ዝኾነ ዝራኸበሉ ዕድላት ዘይነበሮን እኳ እንተኾነ፡ ሓድሽ ዓመት 2011 ዓ.ም ጀሚሩ ግን ዳግም ምስታ ብሃንደበት ዝተወሰረት ስድራቤቱ ተሓዋዊሱ'ዩ። "ህይወተይ ጉራማይለ ዝኾነ ህይወት'ዩ፤ ፈለማ ብሓደ ዝነብር ሙሉእ ስድራ ነይሩኒ፤ ካብኡ ከኣ ተነጺልና። ሕጂ ድማ ክፋል ስድራይ ሒዘ ተመሊሰ" ይብል። ወሲኹ ድማ፡ "ኣብታ ሓድሽ ዓመት ኣብ ገዛ ኾይንና ምስ ደቀይን በዓልቲ ቤተይን ስልኪ እናተደዋወልና ኣሕሊፈዮ። ድሕሪ ሰለስተ/ ኣርባዕተ ወርሒ ይኸውን ድማ ደቀይ ናብ ትግራይ መጺአን። ስድራይ ርእየን፣ ምስ ኣሕዋተይ ተላልየን፤ እታ ዓባይ ተመሊሳ ከይዳ፡ እታ ንኡሽቶ ግን ምሳይ ኣላ። ካብ እትመጽእ ዳርጋ ዓመት ሓሊፉ" ኢሉ። 'ሰላም ኤርትራን ኢትዮጵያን ንድሕሪት ዝመልሶ የሎን' ቅድሚ 20 ዓመት ብሓደራ ዝተረከበቶ ንብረት ኤርትራዊት ዝመለሰት ኢትዮጵያዊት ኣደ እቲ ኣፍካ ዘየኽድን ወደይ ኣበይ ኣተወ?
